Kongress, kjære venner,

Vanlige folk, arbeidsfolk, må ha mulighet til å leve gode og frie liv.  
Da må alle ha en lønn å leve av og trygghet for at fellesskapet stiller opp når det trengs.

Trygghet for arbeid, og trygghet på arbeid. Det har vært LOs aller viktigste oppgave siden starten!

For litt siden så jeg et innslag om Joachim på Dagsrevyen. 20-åringen slet på skolen, men firmaet Fabtech valgte å se forbi dårlige karakterer. De så i stedet en gutt som var ivrig etter å jobbe. Nå er han ansatt som sveiser og har funnet drømmejobben. Joachim er gull verdt for oss, sier direktøren for en bedrift som sliter med å få tak i fagfolk.

Alt for mange står utenfor arbeidslivet. Heldigvis er ikke Joachim lengre i den situasjonen.

Norsk økonomi er på vei opp og ledigheten er på vei ned. Likevel har NAV registrert over 200 000 personer som vil i jobb, men som trenger ekstra hjelp for å få det til.

Og nå - nå! har vi en gylden sjanse til å få flere i arbeid: Det finnes over 100 000 ledige jobber!

Som samfunn har vi en plikt til å hjelpe folk tilbake i arbeidslivet. Men vi har også en plikt til å sørge for alle som ikke kommer i jobb. De skal også ha økonomisk trygghet.

For vi trenger alle et godt hverdagsliv. Det er tross alt hverdagene det er flest av. Hverdager med gode opplevelser med familie og venner. Kultur og idrett, frivillig arbeid, sosiale opplevelser.

Dette har vi alltid kjempet for: Trygge jobber og gode hverdagsliv. Det organiserte arbeidslivet og velferdssamfunnet har gjort det mulig.

Arbeiderbevegelsen med LO i spissen er førstelinjen i forsvaret av fellesskapet.  
Vi vil ha et samfunn der vi sammen jobber for fellesskapets beste. Et samfunn som forvalter ressursene på en bærekraftig måte. Med solidaritet til de som trenger det i dag - og til de som trenger det i morgen. Og ikke minst – vi må fortsette jobben for et samfunn med små forskjeller.

For er det noe vi vet, så er det at store forskjeller er gift for det samfunnet vi ønsker oss. Det er ikke noe mål for oss at alle skal leve like liv.

Snarere tvert imot.

Vi vil at hver og en av oss skal ha samme mulighet til å leve forskjellige liv. Til å skape det livet en selv ønsker. Til å ta den utdannelsen en selv vil ha. Til å skaffe seg arbeid, kjøpe seg bolig. Fellesskapet og velferdssamfunnet bidrar til like livssjanser. Dét er den viktigste medisinen mot ulikhet.

Så når noen hevder at en sterk velferdsstat og et sterkt felleskap begrenser enkeltmenneskers frihet, skal vi slå hardt tilbake. Det er gjennom trygghet i felleskapet hver og en gis muligheter og frihet.

Derfor har LO alltid kjempet for velferdsstaten. En sterk og rettferdig velferdsstat reduserer forskjeller. Gode offentlige tjenester er omfordelende.

Til tross for dette:  
Sosial ulikhet går i arv.  
Lav inntekt går i arv.  
Uførhet går i arv.  
Man arver ikke bare rikdom, man arver også fattigdom.

Dette er vanskelige mønstre å bryte. Men et organisert arbeidsliv og en sterk velferdsstat kan gjøre mye. Vi skal fortsette å bygge et samfunn der alle kan danse på samme gulv.

Og vi HAR et samfunn preget av relativt lik fordeling og høy tillit. Men dere: Det er ikke en selvfølge at dette fortsetter. Vi ser tydelige tegn - i Norge, og andre steder, på at dette er under press.

Forskjellene øker. De rike blir rikere. Og flere faller utenfor. Noen har fått mer. Enda flere har fått mindre.

Dette kan skape større og dypere motsetninger i samfunnet. Flere føler seg utenfor det store fellesskapet. Det svekker oss, og det kan svekke tilliten. Tilliten mellom mennesker. Tilliten til velferdsstaten. Tilliten til det politiske systemet og demokratiet.

Dette burde uroe flere enn oss i LO. Og det gjør det. Flertallet i befolkningen ER bekymret for økte økonomiske forskjeller.

Som Peggy pekte på i sin tale: Syv av ti nordmenn mener forskjellene er for store. Åtte av ti LO-medlemmer mener det samme.

Jevn fordeling av makt og rikdom er fortsatt arbeiderbevegelsens viktigste kampsak.

Og vi vet hvilken medisin som er riktig når vi skal bekjempe ulikhet:

* Trygghet for jobb og trygghet i jobb.
* Sterke fellesskap og et sosialt sikkerhetsnett.
* Gode offentlige velferdsløsninger.
* Og til det trengs et omfordelende skattesystem.

VI har tatt kampen for et rettferdig samfunn i over hundre år. Den er ikke over. Den må vi kjempe hver eneste dag og vi skal vinne den!

Kjære delegater!

Det er ikke noe nytt at ulikhetene i verden er store. Men nå vokser de. Både mellom land og innad i land.

Krisene vi står midt oppi – korona, krig og klimakrise – virker som et forstørrelsesglass på ulikheten og gjør utjevning vanskeligere. Ulikhet skaper motsetninger og uro.

De fattigste rammes hardt. Kvinner og barn rammes hardt. Livsgrunnlag og arbeidsplasser blir truet. Krig setter samfunnsstrukturer ute av spill og mennesker blir drevet på flukt. Klimaendringene bidrar mange steder til det samme. Og millioner av arbeidstakere har mistet jobben som følge av pandemien.

Et av svarene for å håndtere krisene er et organisert arbeidsliv. Derfor foreslår vi et handlingsprogram og uttalelser som understreker dette. Fagforeninger verden over er helt avgjørende for å bekjempe fattigdom og ulikhet.

Det er først og fremst gjennom et godt organisert arbeidsliv basert på kollektive forhandlinger, dialog og samarbeid at vi kan oppnå økonomisk vekst og sikre rettferdig fordeling. Derfor er arbeidet med å styrke faglige rettigheter jobb nummer en i alt vårt internasjonale arbeid.

Alle vi som er her vet hvor mye kraft det ligger i trepartssamarbeidet når det fungerer godt. Sosial dialog og samarbeid mellom fagbevegelsen, arbeidsgivere og myndigheter har vært viktig i utformingen av mange av våre største reformer.

Norge må ha en lederrolle i å fremme forhandlinger og partssamarbeid internasjonalt. Regjeringen må også bidra aktivt til å styrke internasjonal fagbevegelse som ledd i en bredere demokratikamp og i kampen mot ulikhet.

Sammen har den internasjonale fagbevegelsen enorm kraft. Og vi i LO, vi jobber med søsterorganisasjoner i hele verden. Fagbevegelsens brede, folkelige engasjement er nøkkelen til varig positiv utvikling.

To eksempler: I Malawi klarte landsorganisasjonen MCTU å doble minstelønnen fra 2019 til 2021. Lønnsøkningen har gitt arbeidere i Malawi økt kjøpekraft, og for første gang er dagslønnen over fattigdomsgrensen på to dollar dagen.

Og i Filippinene har mammapermisjon økt fra 60 til 105 dager med en ny lov som omfatter arbeidere både i offentlig og privat sektor, etter press fra vår partner SENTRO.

Også internasjonalt er vi større – sterkere – sammen!

Kamerater!

Velferdssamfunnet og de offentlige tjenestene er til for å sikre velferd og trygghet for alle.

Alle skal ha tilgang til god utdanning.

Gode helsetjenester.

Trygdeytelser og pensjon.

Kollektivtransport og infrastruktur.

Dette er viktige deler av en velferdsstat som sikrer lik rett til utdanning, til helse og til andre velferdstjenester. Og som bidrar til at privat sektor kan utvikle seg.

For meg er budskapet enkelt: Det er bra for alle, uavhengig av inntekt og sosial status, med et velferdssamfunn finansiert over skatteseddelen.

Der den enkeltes behov og ikke lommebok er avgjørende.

Vi i dette rommet vet godt at offentlig og privat sektor er gjensidig avhengige av hverandre.

Veier, tog, flyplasser og bredbånd er infrastruktur som best organiseres gjennom fellesskapsløsninger. Det er også avgjørende for næringsutviklingen i hele landet.

Offentlig sektor, med barnehager, SFO og eldreomsorg, legger til rette for at vi kan jobbe og samtidig ta vare på de vi er glade i. Det fremmer likestilling og rettferdig fordeling.

Og derfor er dette viktig:

Vår felles velferd MÅ ha gode nok økonomiske rammer. Skattenivået og skattegrunnlaget MÅ sikre dette. Vi MÅ styrke innsatsen mot svart arbeid, sosial dumping, arbeidslivskriminalitet, skatteunndragelser og korrupsjon.

Da må vi sikre at offentlig sektor fungerer best mulig. Gjennom åtte år brukte høyresiden ostehøvelen for å effektivisere allerede pressede tjenester. Flate kutt, uten styring, rammet hardt i mange etater. Deriblant NAV – Arbeidstilsynet – kultursektoren – og mange, mange flere.

Dette er en håpløs politikk som det heldigvis er slutt på. Det er ansatte og virksomhetene selv som skal finne ut av om det er andre måter å jobbe på for å få mer ut av ressursene. Vi har tillit til at de som har skoen på vet hvor den trykker.

Kjære tillitsvalgte

Tillit er et nøkkelord. Mange ansatte i offentlig sektor opplever at tilliten til dem er svekket. Høy kompetanse og faglighet blant ansatte kan ikke undergraves av mistillit. Det svekker kvaliteten på tjenestene. De ansatte skal ha mer tid og handlingsrom til å gi gode tjenester til innbyggerne.

Derfor vil vi ha på plass en tillitsreform. Jeg er glad for at regjeringen er med oss på dette og at de er i gang. Reformen må legge til rette for gode tjenester til folk og god bruk av fellesskapets ressurser.

Den må munne ut i en tillitsmodell som har:

* Tillit mellom partene: Det sikrer trygge arbeidstakere som bidrar til det beste for velferdsstaten og kommunene.
* Tillit til de ansattes kompetanse og faglighet: Det sikrer at de ansatte får rom til å gjøre en god jobb.
* Tillit mellom politikere, ansatte og innbyggere: Det sikrer demokratisk styring og rettferdig tilgang til tjenestene.

Det er bred oppslutning blant folk flest om en sterk offentlig sektor i Norge. Men i takt med velferdsøkningen i samfunnet har markedet for private helse- og velferdstjenester vokst.

Bente på 66 skal bytte hofte. Ventetiden er syv måneder. I brevet som opplyser om tid for operasjon - fra et privat sykehus som har avtale med Helse Sør Øst - står det at hun kan få time om tolv dager hvis hun betaler operasjonen selv.

Petter på seks år har eksem. Ventetiden hos hudlegen er 20 uker. Men de har ledig time i morgen hvis foreldrene kan betale.

Vi må rett og slett ha så gode fellesskapsløsninger at folk ikke føler behov for å kjøpe seg ut av det offentlige.

Vårt standpunkt er tydelig:

Velferdstjenestene skal eies og drives av det offentlige. Med tilstrekkelig finansiering og høy faglig kvalitet. Alle skal ha lik rett til gode offentlige tjenester, uavhengig av lommeboken.

Kjære alle sammen,

Kunnskap er makt og kunnskap gir muligheter. Kunnskap til få gir maktkonsentrasjon. Kunnskap til alle gir frihet.

Offentlig sektor, dagens og morgendagens næringsliv trenger arbeidsomme hender og gode hoder. Det beste verktøyet vi har for å sikre dette er god utdanning til alle.

Derfor tok LO i sin tid initiativet til Statens lånekasse for utdanning. Skulle arbeiderklassens barn få mulighet til mer utdanning, trengtes en lånekasse man ikke ruinerte seg på.

Vi visste, da som nå, at politikk virker. Lånekassen har bidratt til å nå målet om at utdanning skal være tilgjengelig for alle. Den er en lånekasse for utjevning.

Vi må fortsette å bruke felleskapets løsninger, for å sikre utdanning til alle gjennom hele livet. I barnehagen, skolen, gjennom fag- og yrkesopplæring, høyere utdanning og i arbeidslivet.

Barnehagene og fellesskolen bidrar til en trygg oppvekst, der barna opplever lek og læring. Og utdanning skal gi alle et godt utgangspunkt for å få en jobb, ha en lønn å leve av og bidra med sin arbeidskraft og kompetanse. Så det må være for alle.

Og vi er ikke helt i mål, med barnehager og SFO som fortsatt er dyrt for mange. For dere, dette er hjerteskjærende: Når skoledagen er over og SFO begynner, må de barna som ikke har betalt gå hjem. De må gå ut av skolegården, for da er fellesskolen plutselig bare til for de som har råd! Det er virkeligheten for mange barn i Norge. Det er urettferdig.

Nå har vi en regjering som vil ha slutt på dette. Fra høsten av blir det gratis kjernetid på SFO for alle førsteklassinger. Et første skritt på veien til at SFO skal være for alle.

Grunnskolen skal inkludere og bidra til utjevning. Alle skal lære, og alle skal kunne mestre. Det skal være en god forberedelse til videre opplæring, uansett om det er yrkesfag eller studieforberedende.

Men så er det mange som gir opp. Og det kan vi ikke akseptere. At så mange starter voksenlivet uten å ha fullført skolen. For altfor mange er det starten på utenforskap.

Derfor er det helt nødvendig med tidlig innsats for å bekjempe frafallet i videregående opplæring. Det må være plass til mer praksis i skolen, vi må lage en skole der alle kan lære.

Og utdanningssystemet må klare å møte arbeidslivets behov. Fagskolene må styrkes. Arbeidslivet skriker etter folk med kompetansen de utdanner. Universitetene og høyskolene utdanner også arbeidskraft vi er avhengige av - lærere og ingeniører, vernepleiere og kjemikere, forskere og jurister.

Derfor må vi ha studieplasser med god kvalitet over hele landet. Derfor må forskere og undervisere ha trygge og faste jobber. Og derfor må vi sikre god studentvelferd. Slik skaper vi lik rett til utdanning.

Men vi er ikke ferdig utdannet selv om vi har tatt et fagbrev eller fullført en grad. Vi må fortsette å lære.

Men, vi ser eksempler på at bedrifter sier opp ansatte, samtidig som de ansetter nye. Det er en fallitterklæring! Kompetansen må tas vare på og utvikles! Både samfunnet og virksomheten har ansvar for at arbeidstakere får lære så de hele tiden er kvalifisert til sin egen jobb!

Norge trenger en kompetansereform som motvirker ulikhet og som sikrer alle reelle muligheter for livslang læring.

Samfunnet står overfor store utfordringer. Til å løse disse trenger vi folk i arbeid. Da kan vi ikke sløse bort verdifull arbeidsvilje og arbeidskraft ved å la kompetanse gå ut på dato!

Kjære kongress,

LOs samfunnsoppdrag er bredt. Men vi har også en tydelig kjerne.

Og det er vårt arbeid for et trygt og seriøst arbeidsliv.

* Med hele, faste stillinger.
* Gode lønns- og arbeidsvilkår.
* Og en pensjon å leve av.

Mange av de med lavest lønn og dårligst råd er uorganiserte arbeidstakere som jobber i bedrifter uten tariffavtale. Vi må få med flere på vårt lag. Regjeringen er enige og har økt fagforeningsfradraget. Det er viktig, både symbolsk og økonomisk.

Vi har gode verktøy å bruke i arbeidslivspolitikken:

* En solidarisk lønnspolitikk, der vi løfter hele laget
* Et organisert arbeidsliv, med tariffavtaler
* Et lovverk i ryggen som LO har kjempet fram

Kampen mot sosial dumping og arbeidslivskriminalitet skal vi vinne. Det er en kamp både for frihet og for trygghet, mot bandittvelde og den sterkestes makt. Vi tar vår del av ansvaret – vi organiserer og tegner tariffavtaler. Regjeringen gjør sitt – med kraftfulle tiltak mot et todelt arbeidsliv. Arbeidsgiverne må gjøre det samme.

Kampen mot sosial dumping handler om å forsvare et anstendige lønnsnivå – og skikkelige arbeidsforhold – for alle som jobber i Norge. Enten de er født her eller kommer fra andre land. Enten de jobber for norske eller utenlandske arbeidsgivere. Enten de jobber i virksomheter med tariffavtale eller ikke.

Hvordan norsk arbeidsliv ville sett ut i dag uten LOs innsats mot sosial dumping er vanskelig å forestille seg. Men vi kan se hvordan utviklingen har vært i land rundt oss hvor organisasjonsgraden er lav, og fagforeningene har mistet makt og innflytelse.

I Norge har fagforeningene lokalt og nasjonalt, forbundene og LO stått på for tiltak mot sosial dumping og arbeidslivskriminalitet. Og vi har brukt det fagligpolitiske samarbeidet for å sikre at arbeidsfolks erfaringer trekkes inn i politiske beslutningsprosesser.

Selv under en mørkeblå regjering klarte vi å sette arbeidsfolks interesser på dagsordenen. Og det skyldes selvfølgelig trepartssamarbeidet og den styrken som ligger i arbeiderbevegelsen.

Nå, i høst, fikk vi endelig et nytt stortingsflertall og en ny Arbeiderparti-ledet regjering. Nå har arbeidet med å rette opp og endre kurs startet. For et anstendig og seriøst arbeidsliv. Regjeringen har brettet opp ermene og gjennomfører nå en storrengjøring i arbeidslivet. Mye etter krav fra LO og forbundene.

Med nye og strenge reguleringer av bemanningsselskapene. Kollektiv søksmålsrett. Styrket rett til faste og hele stillinger. En Norgesmodell med nasjonale seriøsitetskrav for alle offentlige anskaffelser. Og styrking av tilsynene.

Alt dette er politikk som er utviklet i samarbeid med fagbevegelsen. Vi får gjennomslag nå - fordi vi har en regjering som hører på arbeidsfolk.

I dag tjener kvinner 87,5 prosent av menn. Hvis alle hadde jobbet fulltid. Men sånn er ikke virkeligheten! Kvinner jobber oftere deltid, og har lavere lønn enn menn. Resultatet er at kvinner bare får utbetalt rundt 70 prosent av det menn får.

Kvinner har 70 prosent av menns økonomiske frihet. Det begrenser kvinners liv, det begrenser deres muligheter. Å jobbe for likelønn er et langt lerret å bleke. Det krever at vi fortsetter å prioritere likelønn og lavlønn.

* Det krever at kvinners arbeid blir verdsatt høyere.
* Det krever flere tiltak for likestilte utdannings- og yrkesvalg.
* Og ikke minst krever det en aktiv kamp for mer heltid. I kommunene, i butikker og i servicebransjen, blant annet.

LO har i mange år kjempet for retten til heltid. Nå leverer regjeringen gjennom å lovfeste en heltidsnorm og styrke deltidsansattes fortrinnsrett. Det er viktige steg på veien til et arbeidsliv der heltid er normalen, også for kvinner.

Hvem som styrer skuta, har stor betydning. Det gjelder også lokalt. Kommunene er store arbeidsgivere og de er store innkjøpere. De sitter på mye makt over arbeidshverdagen til folk.

Ett eksempel: I Oslo har det rødgrønne byrådet tatt tilbake driften av fire sykehjem som var konkurranseutsatt. Som resultat av dette får noen av Fagforbundets medlemmer hevet grunnlønnen med mellom 90 og 100.000 kroner på en full stilling. Politikk gjør en forskjell i folks liv.

Om litt over ett år er det kommunevalgkamp. Vi skal ha rødgrønne kommuner over hele landet. Det skal vi sammen jobbe for. For, som sagt: Hvem som styrer skuta har stor betydning!

Kjære venner,

24. februar skjedde det utenkelige. Det vi i det lengste håpet vi skulle unngå. En fullskala krig i våre nærområder. Putin-regimets krig er en krig mot Ukraina, men også mot demokratiske verdier, mot medmennesklighet og fellesskap. Det er en krig mot de verdiene arbeiderbevegelsen står for. Mot frihet, demokrati og solidaritet.

Krigen har ført til en av de største humanitære krisene i Europa i vår levetid. Det er vår plikt å hjelpe. Men det er også vår plikt å mobilisere mot de antidemokratiske kreftene som sår splid og undergraver demokratiet.

Derfor håper jeg kongressen kan være med og vedta en uttalelse som krever at norsk utenrikspolitikk støtter opp om kampen for demokrati, menneskerettigheter og faglige rettigheter.

Et levedyktig demokrati er avhengig av bred deltagelse fra store, medlemsbaserte organisasjoner. Fagbevegelsen er en slik demokratibyggende kraft. Å støtte opp under sivilsamfunnet må være en sentral oppgave. Ikke bare i Europa, men i hele verden.

Samtidig som krigen herjer i Ukraina ser vi hvordan situasjonen for palestinerne har forverret seg de siste årene. Blokaden av Gaza, den folkerettsstridige muren og utbyggingen av ulovlige bosettinger fører til oppsplitting av Palestina og hindrer palestinsk selvstyre og selvstendighet.

Vi ser at palestinere står rettsløse eller svake overfor en israelsk overmakt. At Al Jazeera-journalisten Shireen Abu Akleh ble drept nå i mai. Vi ser undertrykking av sivilsamfunnsorganisasjoner. Undertrykkingen av palestinerne kan ikke betraktes som uttrykk for en stillestående konflikt, men som en eskalerende undertrykkelse av et helt folk.

Derfor legger vi frem en uttalelse hvor vi krever at norske myndigheter arbeider for at Israel avslutter okkupasjonen og annekteringen av palestinsk land, og opphever blokaden av Gaza.

Dialog og resolusjoner har hatt liten effekt. Det kreves hardere lut. LO vil jobbe for en våpenembargo mot Israel, stopp i handel med varer og tjenester fra ulovlige bosettinger og målrettede sanksjoner på områder av strategisk betydning.

Kjære delegater!

Vår kamp er en kamp om verdier. For likeverd. For mangfold. For inkludering. Og for felleskap. Det betyr at alle mennesker har samme verdi. Uansett kjønn, seksuell orientering, etnisk opprinnelse, tro eller klasse.

Fortsatt er ulikhetene mellom kjønnene tydelige i vårt samfunn. Kvinner er mer utsatt for vold og trakassering. Det skjer både i familien og i arbeidslivet. Kampen mot seksuell trakassering er ikke over.

Dette kjemper LO for nasjonalt og internasjonalt. ILO-konvensjon nr. 190 om avskaffelse av vold og trakassering i arbeidslivet er en milepæl. Nå er vi glade for at regjeringen støtter denne og styrker arbeidet mot vold, trakassering og trusler. Det er et viktig bidrag for et bedre arbeidsmiljø, særlig for mange kvinner.

De som har kommet hit for trygghet for seg og sin familie, skal oppleve at det er en del av et stort «vi». Det er vårt ansvar som enkeltmennesker, hvordan vi møter naboer og arbeidskamerater. Men storsamfunnet må også sørge for god inkludering. Gjennom vern mot diskriminering, gjennom å styrke språkopplæring og muligheter i arbeidslivet.

Nå opplever vi igjen at flykninger kommer til landet vårt. Ukrainere – og andre på flukt – skal være velkomne og møtes både av velferdssamfunnet, i arbeidslivet og i nabolaget slik at de raskest mulig kan skape seg en hverdag.

Tidligere i vår feiret vi at det var femti år siden homofili sluttet å være forbudt i Norge. For meg som ble født elleve år etter dette, virker det absurd. At det en gang var ulovlig å elske den man ville.

Partnerskapsloven og felles ekteskapslov er viktige milepæler på veien til et inkluderende samfunn for personer med ulik seksualitet og kjønnsidentitet. Men fortsatt opplever mange diskriminering, utenforskap og hatkriminalitet. Det kan vi i LO aldri akseptere, og våre tillitsvalgte skal være i førstelinjen for et inkluderende arbeidsmiljø.

Gode venner,

Med dette legger jeg frem handlingsprogrammet og uttalelsene, og ser frem til debatten i dag, i kveld - og i natt.

Vi har et felles ansvar for å skape et godt samfunn. Men også for å stå mot ekstreme krefter, som truer våre verdier, som truer demokratiet og felleskapet. Vi må fortsette vårt arbeid for å styrke menneskeverdet og likeverdet. For å bekjempe rasisme, fascisme og ekstremisme. Vi må fortsette arbeidet for å skape bedre liv – for alle – uavhengig av hvem man er eller hvor man kommer fra.

Det arbeidet skal vi fortsette sammen.

Takk for meg!